Suomen Ilmavoimien seuraavaksi hävittäjäksi ehdolla oleva ruotsalainen Saab Gripen E saapui eilen Pirkkalaan testilentoihin. Räntäsateinen sää sotki kuitenkin ensimmäiseksi päiväksi suunnitellun testiohjelman suunnitelmat.

Saab JAS39 Gripen E oli torstaina esillä medialle infotilaisuudessa, mutta kello 12.30 suunniteltu lento ei toteutunut. Syynä olivat Pirkkalan räntäsateiset sääolosuhteet ja matalalla olleet pilvipeitteet: ne eivät estä lentämistä, mutta ensimmäisen päivän tutustumisohjelmaan suunniteltuja testejä ei voitu suorittaa halutulla tavalla. Aikaa Saabilla on silti ensi viikon torstaihin saakka vakuuttaa ilmavoimat Gripenin kyvyistä.

– Ei oteta riskejä evaluointilentojen onnistumisen suhteen. Turhia lentotunteja ei kannata tehdä, Saabilta kommentoitiin Pirkkalassa olevalle medialle.

Tällä hetkellä Pirkkalassa lämpötila on Ilmatieteen laitoksen mukaan nollassa, ja lumiräntäsateen todennäköisyys kasvaa päivän edetessä. Toinen evaluointiin osallistuva Gripen ei ole vielä saapunut Pirkkalaan. Se tulee ehkä huomenna.

Sen sijaan Gripenin kanssa yhteistoiminnassa lentävä GlobalEye-tutkavalvontakone on jo aloittanut evaluointilennot Linköpingin kentältä Ruotsista. Kyydissä on Suomen ilmavoimien henkilökuntaa ja kone tekee testilentoja Suomen ilmatilassa. Kone operoi testiviikon ajan pääosin Linköpingistä käsin. GlobalEyen lentoa voi jonkin aikaa seurata FlightRadar-palvelun kautta, kertoo Saab.

Sää oli Pirkkalassa pilvinen jo eilen, kun Gripen saapui Suomeen. Se livahti pilvistä alas ilman saattajaa, koska näkyvyys oli huono ja pilviverho roikkui matalalla. Gripen E on nyt ensimmäistä kertaa Ruotsin ulkopuolella.

Keskiviikkona ei siis nähty komeata ylilentoa, jossa saattajana olisi ollut Ilmavoimien Hornet. Näin toimittiin parempien sääolojen vallitessa Eurofighterin ja Rafalen saapuessa testeihin.

Laskuun kohdistunutta mielenkiintoa lisäsi sen historiallisuus, sillä tätä Gripenin viimeistä huutoa olevaa E-versiota ei ole vielä koskaan aiemmin nähty Ruotsin ulkopuolella.

Ilmavoimien järjestämän HX Challenge -testauksen keskuspaikka on Satakunnan lennoston Pirkkalan tukikohta. Lentotoimintaa on ympäri Suomea, jolloin saadaan selville miten ehdokkaat selviävät monipuolisista tehtävistä haastavissa talviolosuhteissa, suomalaisten määrittämin mittarein.

Kyse on Suomen historian suurimmasta ja kalleimmasta asekaupasta: nyky-Hornetien korvaamisesta 64 uudella hävittäjällä. Hankinnan yläraja on nostettu kymmeneen miljardiin euroon.

Sillä hinnalla on saatava maailman parasta laatua. Nyt on määrä katsoa kuinka hyvin myyjien lupaukset pitävät paikkansa.

Eurofighter testattiin ensin. Sitten ranskalainen Rafale. Nyt on vuorossa ruotsalainen Gripen. Jäljellä ovat yhdysvaltalaiset F-35 ja Super Hornet.

Tämä arviointikierros on ohi helmikuun loppupuolella jatkuakseen pian seuraavalla. Ilmavoimien ranking-lista valmistuu loppuvuodesta, ja hankintapäätöksen Suomen seuraavasta hävittäjätyypistä tekee valtioneuvosto ensi vuonna.

Saabin tarjous Suomelle sisältää 52 kappaletta yksipaikkaisia Gripen E -hävittäjiä ja 12 kappaletta kaksipaikkaisia F-mallin hävittäjiä. Lisäksi pakettiin kuuluu kaksi Globaleye-tutkavalvontakonetta. F-mallin Gripeneitä ei ole vielä tehty yhtään kappaletta.

Katso jutun pääkuvana olevalta videolta, kun Gripen laskeutui eilen Pirkkalaan.

Juttua täydennetty kello 12.18 lisätiedoilla lennon peruuntumisen syistä. Huono sää estää lennon, koska aiottuja testejä ei voida suorittaa halutulla tavalla.